Адыгэ тхыбзэр ыпэкIэ псынкIэу лъыкIотэнымкIэ джырэ тиалфавит научнэ-практикэ мэхьанэшхо иIагъ. Ащ шIуагъэу хэлъымэ мыхэр ащыщых: 1) адыгэмэ ящыIэныгъэ чIыпIэшхо щызыубытырэ урысыбзэм изэгъэшIэн къегъэпсынкIэ; 2) орфографие (анахьэу урысыбзэм къыхэкIыгъэ гущыIэхэм, ахэмэ зыкIэ ащыщхэу общественнэ-политикэ ыкIи научнэ-техникэ терминхэм ятхыкIэ) ыкIи пунктуационнэ шапхъэхэм ягъэуцункIэ ишIогъэшхо къэкIо; 3) адыгэхэм якультурэ нэмыкI цIыф лъэпкъхэм якультурэ пэблагъэ шIыгъэныр икъоу зэшIуехы; 4) техникэ лъапсэр (хэутын амалхэр) зэу къешIы. Ащ егъэджэн Iофыри, тхылътедзэн Iофри къегъэпсынкIэ ыкIи къегъэпыуты. «Латин лъапсэ зиIэ алфавит хьылъэу тамыгъэ 50 зыхэтыр, – ытхыщтыгъэ Еутых Аскэр, – урыс алфавитым итамыгъэ 32-кIэ зэблэхъугъэу мэхъу, ащ егъэджэн Iофыр къыгъэпсынкIэщт. А алфавитымкIэ урыс литературэм псынкIэу уреджэн плъэкIыщт, арышъ, ащ ишIуагъэкIэ урыс цIыф лъэпкъышхом иполитикэ ыкIи художественнэ литературэ баим адыгэхэм зыщагъэгъозэн алъэкIыщт» (Ашхамаф, 1977: 215).